**EXTRAS-RAPORT**

**privind participarea Autorității Electorale Permanente la webinarul cu tema *Pandemie și alegerile*, în contextul situației create de COVID-19, organizat de Rețeaua de competențe electorale francofone (RECEF), în data de 8 octombrie 2020, 16h-18.30h**

Ca urmare a invitației primite de la Rețeaua de competențe electorale francofone (RECEF) de a participa la discuții legate de organizarea proceselor electorale în contextul pandemiei de COVID-19, președintele Autorității Electorale Permanente (AEP) a aprobat participarea la reuniunea în format de videoconferință.

Sesiunea online propusă de organizatori urmărește facilitarea dialogului și a schimbului de bune practici referitoare la organizarea și desfășurarea proceselor electorale în timpul pandemiei de COVID-19.

Webinarul a fost structurat pe trei ateliere. Primul a fost dedicat impactului pandemiei asupra proceselor electorale, al doilea a luat în discuție experiențele electorale francofone în ceea ce privește pregătirea alegerilor, iar al treilea a avut ca temă centrală bune practici dobândite în alegerile anterioare.

Sesiunea online a reunit specialiști din domeniul electoral francofon din Africa și Canada.

Din partea Autorității Electorale Permanente a participat un reprezentant din cadrul Departamentului cooperare internațională.

**Prezentarea participanților și a subiectelor dezbătute**

**Locație**: Videoconferință prin intermediul aplicației Microsoft Teams;

**Participanți**:

* Rețeaua de competențe electorale francofone (RECEF)
* Organizația Internațională a Francofoniei (OIF)
* Comunitatea Economică a Statelor din Africa de Vest
* Comisia Electorală Națională Independentă din Burkina Faso
* Elections Canada
* Administrația Teritoriului, Mali
* Ministerul de Interne, Franța
* Autoritatea Electorală Permanentă (AEP)

**Programul evenimentului**

Data: 8 octombrie, 16h-18.30h

**Partea 1** – Moderatoare: D-na Catherine LAGACÉ, RECEF

Introducere: D-l Antoine MICHON, OIF

**Atelierul 1** : Impactul pandemiei de COVID-19 asupra proceselor electorale. Provocările democrațiilor din Africa de Vest în timpul pandemiei, D-l Francis OKE, Comunitatea Economică a Statelor din Africa de Vest

**Atelierul 2** : Experiențele electorale francofone: buna organizare a alegerilor. Alegerile prezidențiale și legislative din 22 noiembrie, Burkina Faso, D-l Ahmed BARRY, Comisia Electorală Națională Independentă din Burkina Faso

Organizarea viitoarelor alegeri generale în Canada – D-l Stéphane ROBERGE, Elections Canada

**Pauză: 10 minute**

**Atelierul 3** : Experiențele electorale francofone: lecțiile alegerilor trecute

Alegerile legislative din Mali, 29 martie și 19 aprilie 2020, D-l Souleymane SANGARÉ, Director general al Administrației Teritoriului din Mali, și G-ral Siaka SANGARÉ, Președinte RECEF

Alegerile municipale din 15 martie și 28 iunie în Franța, D-l Simon HECHT, Ministerul Afacerilor Interne din Franța

**Partea a 2-a:** Schimb de bune practici electorale în contextul pandemiei

Moderator: Simon MÉLANÇON, RECEF, Elections Québec

**Concluzii**

G-ral Siaka SANGARÉ, Președintele RECEF

**Rezumatul discuțiilor**

Prima parte a webinarului a fost moderată de doamna Catherine Lagacé, secretar general RECEF și secretar general al organismului Elections Québec, iar cuvintele de început au fost rostite de domnul Antoine Michon, director al Departamentului Afaceri politice și guvernanță democratică din cadrul Organizației Internaționale a Francofoniei (OIF), care a subliniat importanța schimbului de bune practici între organismele de management electoral, precum și a misiunilor de observare electorală derulate în statele care organizează alegeri în contextul pandemiei, în scopul consolidării know-how-ului în domeniul electoral cu privire la gestionarea proceselor electorale în perioadă de criză.

În ceea ce privește experiența Canadei în organizarea proceselor electorale în contextul pandemiei de COVID-19, cele mai recente practici datează din luna octombrie a anului 2019. Domnul Stéphane Roberge, reprezentantul Elections Canada, a subliniat importanța organizării alegerilor în deplină siguranță pentru alegători, personalul implicat în desfășurarea alegerilor, partide politice și candidați. În acest sens, după consultarea specialiștilor în domeniul electoral, a alegătorilor, a partidelor politice și a autorităților competente în materie de sănătate publică, a fost elaborat un plan operațional care să ghideze organizarea scrutinului din octombrie 2019. Planul operațional a cuprins două tipuri de măsuri: administrative și legislative. Măsurile administrative s-au concretizat în reducerea numărului membrilor secțiilor de votare, creșterea capacității de organizare a votului prin corespondență, instruirea online a membrilor secțiilor de votare, dar și realizarea unui ghid de campanie electorală pentru candidați și partide politice. Măsurile legislative au vizat desfășurarea scrutinului pe durata a două zile și sporirea competențelor Direcției de gestionare a alegerilor în vederea adaptării prevederilor legale la contextul epidemiologic actual.

Principalele provocări pe care Elections Canada a trebuit să le surmonteze au fost coordonarea activităților autorităților de sănătate publică la nivel federal, provincial și teritorial, implementarea unui sistem de supraveghere a bunei desfășurări a alegerilor în cele 38 de circumscripții electorale, gestionarea extinderii posibilității votului prin corespondență, recrutarea experților electorali, precum și accesibilitatea votului pentru alegătorii din categoriile vulnerabile.

Domnul Souleyman Amadou Sangaré a prezentat experiența organizării alegerilor legislative din Mali din 29 martie, respectiv 19 aprilie 2020. Peste 7 milioane de cetățeni cu drept de vot au figurat pe listele electorale din Mali și au fost organizate peste 22000 de secții de votare, compuse din câte 5 membri fiecare. Pentru a combate răspândirea epidemiei, Ministerul Administrației Teritoriale și Descentralizării din Mali a inițiat un plan de gestiune și ripostă împotriva provocărilor determinate de COVID-19 asupra organizării alegerilor, la care și-au adus contribuția parteneri naționali și internaționali, precum Programul Națiunilor Unite pentru Dezvoltare (PNUD Mali), prin Proiectul Sprijin pentru Ciclul Electoral (PACE), dar și Organizația Mondială a Sănătății (OMS). Planul a stabilit măsuri de prevenție specifice în vederea surmontării crizei sanitare, care au fost inserate în cadrul unui mecanism de urgență cu rolul de a combate propagarea pandemiei de COVID-19 în timpul alegerilor.

În ceea ce privește organizarea proceselor electorale de către Franța în contextul pandemiei de COVID-19, domnul Simon Hecht a subliniat liniile directoare ale acțiunii guvernamentale în raport cu riscurile sanitare pe care desfășurarea alegerilor municipale din iunie 2020 le-a implicat. Astfel, autoritățile au recurs la stabilirea obligativității utilizării măștii, a mănușilor și a dezinfectantului, atât de către alegători cât și de membrii secțiilor de votare, în interiorul acestora, precum și în spațiul delimitat ca perimetru al localurilor de vot. De asemenea, o altă măsură a fost protejarea categoriilor vulnerabile prin recrutarea de experți electorali dintr-un bazin de vârstă adecvat provocărilor generate de organizarea alegerilor în pandemie. În vederea desfășurării alegerilor departamentale și regionale din martie 2021, autoritățile franceze intenționează să limiteze desfășurarea activităților specifice campaniei electorale în aer liber sau door-to-door, astfel că partidele și candidații vor fi nevoiți să se promoveze, cu precădere, în mediul online. Reprezentantul din partea Franței a mai subliniat că, deși este o modalitate bună de a gestiona fluxul alegătorilor care se prezintă la secțiile de vot, votul pe mai multe zile nu este o opțiune pentru sistemul electoral francez, a cărui tradiție pune accent pe supravegherea neîntreruptă a urnei de vot pe durata întregului proces electoral, lucru imposibil în cazul extinderii numărului de zile dedicate votării.

 **Concluzii**

 Sesiunea online a avut rolul de a crea cadrul propice pentru schimbul de bune practici în ceea ce privește organizarea proceselor electorale în perioada pandemiei de COVID-19. În cadrul discuțiilor, au fost prezentate provocările cu care s-au confruntat organismele de management electoral în procesul de pregătire al scrutinelor dar și soluțiile implementate cu sprijinul autorităților naționale în vederea asigurării condițiilor necesare exercitării dreptului de vot. Experiențele diverse ale participanților au îmbogățit cunoașterea practicilor în domeniul electoral în contextul epidemiologic actual și au servit drept sursă de documentare în vederea organizării proceselor electorale viitoare.